Järgnevalt peatume radoonimõõtmistel Eestis aastatel 1994-1999. Mõõtmisi tehti riikliku keskkonnaseire ja riikliku radooniuuringu programmi alusel, mis teineteisest mõnevõrra erinesid. Riikliku keskkonnaseire raames toimuvate mõõtmiste eesmärk on välja selgitada radooniohtlikud piirkonnad ja radooniohtlikud majatüübid Eestis. Alates 1998. aastast toimuva riikliku radooniuuringu eesmärgiks on viia läbi mõõtmised kõikides maakondades juhuslikult valitud elumajades, et saada ülevaadet radoonitasemetest meie elamutes. Nende andmete alusel saab arvutada radoonist põhjustatud kiirgusdoose ja hinnata radoonist tulenevat terviseriski.